Juomarin laulu
Oi, jos mä takaisin saisin sen ajan,
 kun kapakka mulle oli tuntematon,
 :,: se viini, joka laseissa helmeili kerran,
 se juotuna turmion tuottanut on. :,:

 Ennen minä lauloin kuin lintunen pieni,
 joka pesästään maailmalle lentänyt on.
 :,: En tiennyt minä silloin, että maailma milloin,
 se minutkin pauloihinsa ottava on. :,:

 Onneni tähdet ne taivaalla loisti,
 en suruja silloin minä tuntenutkaan.
 :,: Kun ihana impi se minua lempi,
 sanoi: ”Emmehän erkane milloinkaan?” :,:

 Tuomi se huojui ja kukkaset tuoksui,
 kun tyttöni mun rinnallain asteli.
 :,: ”Sinä armaani olet”, näin tyttöni lausui
 ja suudelman painoi mun huulilleni. :,:

 Ystäviä mulla oli maailmassa monta,
 jotka kapakan riemuista nauttivat vaan.
 :,: Ja sanoivat mulle, et sä lemmestä tiedä,
 kun kapakka sulle on tuntematon. :,:

 Ja he sanoivat mulle, oi mukahan tule,
 kyllä riemuja sullekin riittävä on.
 :,: Siellä musiikin soidessa huolet ne haihtuu,
 ja maljat ne surusi poistava on. :,:

 Nyt istun minä kapakassa ystävien kanssa
 ja kaikki he juovat minun onnekseni,
 :,: ja he iloitsevat vielä, että kuljen minä tiellä,
 joka johtava on minut turmiohon. :,:

 Onneni tähdet ne taivaalla sammui,
 kun juomarin tielle mä joutunut oon.
 :,: Sinä tyttöni kallis, mulle anteeksi anna,
 vaikka juomari olen minä auttamaton. :,:

Lähde: Teekkarilauluja. 2001. 13. lähes muutumaton painos. Päätoimittaja Jaakko Helle. Teknillisen Korkeakoulun Ylioppilaskunta, Espoo.

Laulut
Teekkarilauluja_(2001)
Anonyymi